ELEMENTI I KRITERIJI OCJENJIVANJA – TEHNIČKA KULTURA

Za predmet tehnička kultura postoje dva područja na koja treba obratiti pozornost. To su:

USVOJENOST SADRŽAJA (gornja rubrika) i RADNE NAVIKE I VJEŠTINE (donja rubrika). Stoga i sve ocjene po predviđenim elementima čine završnu ocjenu na kraju nastavne godine.

Pri ocjenjivanju, učitelj može svaki sat usmeno ispitivati i ocjenjivati učenika, kao i pratiti njegov rad na nastavnom satu, bez obzira o kakvom obliku rada se radi na nastavnom satu.

Kod učenika je izuzetno važno razvijanje njegovih motoričkih sposobnosti te primjena zakonitosti rada uređaja i strojeva, na konkretnim primjerima u svakodnevnom životu uz poznavanje i korištenje alata i pribora za rad, posebno u području (RADNE NAVIKE I VJEŠTINE), koje će pratiti uspješno savladavanje temeljnih ključnih pojmova u nastavnim sadržajima, kao i proširenje istih kao nadogradnja znanja u usvojenosti obrađenih sadržaja (USVOJENOST SADRŽAJA). Podrazumijeva se da je tzv. „teorijske sadržaje“ potrebno naučiti s razumijevanjem.

OCJENA: NEDOVOLJAN (1):

USVOJENOST SADRŽAJA - Učenik se ne prisjeća obrađenih nastavnih sadržaja. Nastavne sadržaje ne može pojasniti, povezati, niti dati neku količinu suvislih informacija. Ne želi odgovarati na zadana pitanja. Odbija pomoć kod odgovaranja.

RADNE NAVIKE I VJEŠTINE - U praktičnim vježbama učenik je tek djelomično započeo vježbu ili ne želi uopće raditi. Ne poštuje pravila točnosti i primjene alata i pribora. Nije samostalan u radu i rukovanju s priborom i alatom.

OCJENA: DOVOLJAN (2):

USVOJENOST SADRŽAJA – Učenik se djelomično prisjeća obrađenih sadržaja. Te nastavne sadržaje ne može pojasniti, povezati, niti dati neku veću količinu suvislih informacija. Vrlo površno i oskudno odgovara na zadana pitanja. Potrebno mu je postavljati više potpitanja kao pomoć kod odgovaranja.

RADNE NAVIKE I VJEŠTINE – U praktičnim vježbama učenik je djelomično završio vježbu ili je izradio vježbu, ali bez poštivanja uobičajenih pravila točnosti i primjene alata i pribora. Nije samostalan u radu i rukovanju s priborom i alatom.

OCJENA: DOBAR (3):

USVOJENOST SADRŽAJA - Učenik pokazuje znanje i razumijevanje većeg dijela nastavnih sadržaja, kao i primjenu istog, uz pomoć učitelja.

RADNE NAVIKE I VJEŠTINE – U praktičnim vježbama učenik pokazuje namjeru i trudi se izvršiti zadano, imitiranjem, no usprkos tome ne polazi mu za rukom biti precizniji, uredniji. Nespretno koristi i primjenjuje alat i pribor, djelomično nastoji poštivati mjere zaštite na radu.

OCJENA: VRLO DOBAR (4):

USVOJENOST SADRŽAJA - Učenik pokazuje gotovo samostalno znanje nastavnog sadržaja, ali ne može u potpunosti samostalno artikulirati i primijeniti stečeno znanje. Odgovara na zadana pitanja detaljno.

RADNE NAVIKE I VJEŠTINE – U praktičnim vježbama učenikov rad je potpuno završen, uz neznatan nedostatak preciznosti, ili je estetskom oblikovanju poklonjeno premalo pažnje.

OCJENA: ODLIČAN (5):

USVOJENOST SADRŽAJA – Učenik u potpunosti razumije i samostalno primjenjuje svoje znanje, sistematičan je u učenju i radu. Uvijek želi znati i naučiti više. Pokazuje visok interes za novim znanjima. Odgovara vrlo detaljno na zadana pitanja.

RADNE NAVIKE I VJEŠTINE – U praktičnim vježbama učenik je samostalno i vrlo precizno izradio zadanu vježbu, pravilno koristi alat, pribor i materijale. Pri radu vodi brigu o urednosti i estetici. Vrlo spretano rukuje alatima i priborom.